**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ“Μ.ΠΑΠΑΜΑΥΡΟΣ”**

[email:](http://WWW.sepeilioupolis.gr/) sepeilioupolis@yahoo.gr [www.sepeilioupolis.gr](http://WWW.sepeilioupolis.gr/)

|  |
| --- |
| Ακομινάτου 6 και Παπαφλέσσα, 16346 Ηλιούπολη |

 **Ηλιούπολη 27-5-2021**

 **Αρ.Πρ.:528**

**Προς :Μέλη μας**

**Γενικός ξεσηκωμός για να πετάξουμε στον κάλαθο των αχρήστων το νέο νομοσχέδιο έκτρωμα για τα εργασιακά αλλά και όλους τους σχετικούς μνημονιακούς και μετα-μνημονιακούς νόμους – για να μη ζήσουμε εμείς και τα παιδιά μας σαν δούλοι στον 21ο αιώνα**

**ΣΥΓΚΕΝΤΡΩΣΗ ΕΚΠΑΙΔΕΥΤΙΚΩΝ ΣΩΜΑΤΕΙΩΝ ΠΑΡΑΣΚΕΥΗ 28/5 ΣΤΙΣ 2μ.μ. στο ΥΠΟΥΡΓΕΙΟ ΕΡΓΑΣΙΑΣ (Σταδίου 29)**

Συναδέλφισσες, συνάδελφοι,

η **κυβέρνηση της ΝΔ**, αξιοποιώντας τις κατευθύνσεις της Ε.Ε. και τα αντεργατικά μέτρα που διατήρησαν και επέκτειναν όλες οι κυβερνήσεις ΝΔ-ΠΑΣΟΚ-ΣΥΡΙΖΑ, **δημοσιοποίησε το αντεργατικό νομοσχέδιο - τερατούργημα** που εμπεριέχει κυριολεκτικά τις «ανατροπές του αιώνα» στα εργασιακά και τη συνδικαλιστική δράση**.** **Πρόκειται για ολομέτωπη επίθεση στη ζωή, τα δικαιώματά μας και υπονομεύει το μέλλον των παιδιών μας, των αυριανών εργαζόμενων.** **Αφορά σε όλους τους εργαζόμενους στον ιδιωτικό και δημόσιο τομέα.**

• **Καταργείται το 8ώρο** και θεσμοθετείται η 10ωρη (ή ακόμα και 12ωρη) εργασία. Διαλύεται ο σταθερός ημερήσιος χρόνος δουλειάς.

• **Καθιερώνεται και γενικεύεται η τηλεργασία.** Αυξάνεται στο έπακρο η εντατικοποίηση της εργασίας και γίνονται δυσδιάκριτα τα όρια μεταξύ του εργάσιμου και του μη εργάσιμου χρόνου.

• Σε ό,τι αφορά τη **λειτουργία των σωματείων**, διατηρείται η υποχρεωτική **συμμετοχή του 50%+1 των εγγεγραμμένων μελών** (ν. Αχτσιόγλου) για τη λήψη απόφασης για απεργία και γίνεται **υποχρεωτική η παροχή δυνατότητας ηλεκτρονικής ψήφου στις Γενικές Συνελεύσεις και τις εκλογές των σωματείων.**

Τα παραπάνω είναι μερικές από τις επαίσχυντες διατάξεις που περιέχονται στο νομοσχέδιο.

**Καμιά αυταπάτη ότι το εν λόγω αντεργατικό νομοσχέδιο δεν αφορά και στους εκπαιδευτικούς:**

• **Η αύξηση του ωραρίου,** το 2013 στους καθηγητές, ήρθε λίγο μετά τη νομοθέτηση της διευθέτησης του χρόνου εργασίας στον ιδιωτικό τομέα το 2011.

• Στην εκπαίδευση, χρόνια τώρα βιώνουμε τις **ελαστικές σχέσεις εργασίας** που τσακίζουν τους συμβασιούχους συναδέλφους μας! Οι τρίμηνες συμβάσεις εκπαιδευτικών τη φετινή χρονιά, είναι αποκαλυπτικές για τις διαθέσειςς της κυβερνητικής πολιτικής για παραπέρα ελαστικοποίηση των εργασιακών σχέσεων στην εκπαίδευση…. Άλλωστε, **σύμφωνα με σχετική οδηγία του ΟΟΣΑ, οι ευέλικτοι εκπαιδευτικοί πρέπει να φτάσουν 40%!**

• Στηδιάρκεια της καραντίνας οι εκπαιδευτικοί πήραμεμια **γερή δόση τηλεργασίας με την τηλεκπαίδευση,** αλλά και με την προσπάθεια της κυβέρνησης να την επιβάλλει εκτός πανδημίας σε κάθε «έκτακτη περίπτωση» που προκύπτει.

• Η υποκρισία της Κυβέρνησης αναφορικά με τη λειτουργία των σωματείων σπάει κόκαλα! **Τη στιγμή που αναγνωρίζουν τη δυνατότητα στα δοτά και νόθα Υπηρεσιακά Συμβούλια στην Εκπαίδευση, που έχουν την ψήφο του 5% των εκπαιδευτικών, να αποφασίζουν** για πολύ σοβαρά ζητήματα, **μας λένε ότι δήθεν νοιάζονται για την αντιπροσωπευτικότητα των αποφάσεων των Γενικών Συνελεύσεων!!**

Ουσιαστικά, επιδιώκουν να κυριαρχήσει η «σιωπή νεκροταφείου» σε κάθε κλάδο, να καταστήσουν «παράνομη» κάθε συλλογική διαδικασία **Δεν ξεχνάμε ότι το πρώτο πείραμα παρέμβασης στη συνδικαλιστική ζωή και δράση έγινε στον δικό μας κλάδο με την ηλεκτρονική ψηφοφορία για τα Υπηρεσιακά Συμβούλια, την οποία και απορρίψαμε συντριπτικά.**

Κανένας εφησυχασμός λοιπόν. **Η απόκρουση της επίθεσης είναι υπόθεση όλων μας.**

*Η κυβέρνηση, αντί να νομοθετεί αντεργατικά μέτρα, να πάρει εδώ και τώρα μέτρα για την ασφαλή λειτουργία των σχολείων, μέτρα για να καλυφθούν τα τεράστια κενά στο γνωστικό και κοινωνικό – ψυχικό πεδίο των μαθητών μας και να προχωρήσει στη μονιμοποίηση όλων των συμβασιούχων στην εκπαίδευση.*

**Όλοι στην μάχη για να μην περάσει το αντεργατικό τερατούργημα!**

**Συμμετέχουμε μαζικά στη συγκέντρωση των εκπαιδευτικών σωματείων έξω από το Υπ. Εργασίας (Σταδίου 29) την Παρασκευή 28/5 στις 2 μ.μ.!**

**Κλιμακώνουμε με Γενική Απεργία στις 3 Ιουνίου!**

**Για το Διοικητικό Συμβούλιο**



**Η ΠΡΟΕΔΡΟΣ Η ΓΡΑΜΜΑΤΕΑΣ**

 **Χήρα Αγαθή Μεραμβελιωτάκη Χρυσούλα**